เพาล์ ฟอน โอเบอร์ชไตน์

**เพาล์ ฟอน โอเบอร์ชไตน์** เป็นนายทหารจักรวรรดิกาแล็กซี มีบทบาทสำคัญในฐานะมันสมองของไรน์ฮาร์ด ฟอน โลเอินกรัมม์ เขามีความชิงชังต่อราชวงศ์โกลเดินบามและมีส่วนทำให้ไรน์ฮาร์ดได้เถลิงอำนาจ ต่อมาเขาได้เป็นจอมพลแห่งจักรวรรดิและดำรงตำแหน่งรัฐมนตรีว่าการกระทรวงการสงคราม

## ประวัติ

ภูมิหลังของโอเบอร์ชไตน์ไม่เป็นที่แน่ชัด มีข้อมูลเพียงว่าเขาเกิดมาพร้อมกับความพิการทางดวงตา และต้องใช้ตาเทียม เขาเคยกล่าวว่าหากเขาเกิดในสมัยของไคเซอร์รูดอล์ฟ เขาคงจะถูกประหารชีวิตตามบทบัญญัติของพรบ.ขจัดความบกพร่องทางพันธุกรรม ด้วยเหตุนี้ เขาจึงมีความชิงชังต่อราชวงศ์โกลเดินบาม

การทำงานของโอเบอร์ชไตน์มุ่งเน้นผลสัมฤทธิ์และประสิทธิผล และเห็นแก่ประโยชน์ส่วนรวมเป็นสำคัญที่สุด โดยไม่สนแง่มุมหรือคุณค่าในมิติอื่น เขายอมใช้วิธีการสกปรกเพื่อทำให้ภารกิจสำเร็จ มากกว่าใช้วิธีการผ่าเผยแต่ต้องแลกด้วยความสูญเสียที่หลีกเลี่ยงได้ ด้วยเหตุนี้ เขาจึงไม่เป็นที่นิยมชมชอบจากนายพลส่วนใหญ่ของกองทัพจักรวรรดิ ไรน์ฮาร์ดเองก็ไม่ชอบในอุปนิสัยของโอเบอร์ชไตน์ แต่ก็ยอมรับว่าความสามารถของโอเบอร์ชไตน์เป็นสิ่งจำเป็นต่อตนเอง

## ราชการทหาร

### ปราการอีเซอร์โลน

ในปีอวกาศที่ 796 พันเอกโอเบอร์ชไตน์ถูกโอนย้ายจากตำแหน่งผู้อำนวยการกองกรรมวิธีข้อมูล กองบัญชาการใหญ่กองทัพจักรวรรดิ ไปเป็นรองหัวหน้าฝ่ายเสนาธิการประจำพลเอกฮันส์ ดีทริช ฟอน เซคท์ ผู้บัญชาการกองเรือประจำฐานอีเซอร์โลน โอเบอร์ชไตน์ไม่ต้องการเสียเวลาไปกับเจ้านายที่ไร้ความสามารถ เขาจึงพยายามเข้าหาไรน์ฮาร์ดผ่านทางซีคฟรีด เคียร์ชไอส์

เมื่อปฏิบัติหน้าที่ในปราการอีเซอร์โลนได้ไม่นาน อีเซอร์โลนก็ถูกล่อลวงโดยกองเรือเสรีพันธมิตร โอเบอร์ชไตน์คัดค้านพลเอกเซคท์ไม่ให้ออกโจมตีแต่ก็ไม่เป็นผล ระหว่างที่กองเรือของเซคท์ออกค้นหาข้าศึก กองเรือที่ 13 ก็เข้ายึดปราการอีเซอร์โลนสำเร็จ เมื่อเซคท์นำกำลังกลับมาก็พบว่าปราการถูกยึดแล้ว ก็หมายจะโจมตีเฮือกสุดท้ายเพื่อตายในหน้าที่ โอเบอร์ชไตน์หลบหนีออกมาจากเรือธงของเซคท์ก่อนที่เรือธงจะถูกธอร์ฮัมเมอร์ผลาญเป็นจุน

### จักรวรรดิถูกรุกราน

โอเบอร์ชไตน์กลับมายังโอดิน และถูกตั้งข้อหาหนีทัพและมีกำหนดขึ้นศาลทหาร เขาไปขอความช่วยเหลือจากจอมพลไรน์ฮาร์ด ท้ายที่สุดไรน์ฮาร์ดก็ยอมช่วยและเขารอดจากความผิดมาได้ ไรน์ฮาร์ดรับโอเบอร์ชไตน์เข้าสังกัด และได้เลื่อนยศเป็นพลจัตวาในตำแหน่งนายทหารผู้ช่วยของไรน์ฮาร์ด แทนที่เคียร์ชไอส์ซึ่งบัดนี้ขึ้นเป็นผู้บัญชาการกองเรือ

หลังไรน์ฮาร์ดสกัดกั้นการรุกรานโดยกองเรือใหญ่เสรีพันธมิตรและได้รับชัยชนะในยุทธการอมฤตสระ โอเบอร์ชไตน์ได้เลื่อนเป็นพลโท ดำรงตำแหน่งเสนาธิการกองเรืออวกาศจักรวรรดิและอธิบดีประจำทำเนียบจอมพล ฟอน โลเอินกรัมม์

### สงครามกลางเมืองจักรวรรดิ

*บทความหลัก: สงครามกลางเมืองจักรวรรดิครั้งที่ 2*
ตุลาคม ปีอวกาศที่ 796 รักษาการนายกรัฐมนตรีเฟือสท์แห่งลิชเทินราเดอ ร่วมมือกับจอมพลไรน์ฮาร์ด อันเชิญลอร์ดแอร์วิน โยเซฟ ขึ้นสืบราชสมบัติต่อจากจักรพรรดิฟรีดริชที่ 4 ผู้สวรรคตอย่างทันด่วน สร้างความเดือดดาลให้แก่สองราชบุตรเขยอย่างดยุกออทโท ฟอน เบราน์ชไวค์ และเฟือสท์วิลเฮล์ม ฟอน ลิทเทินไฮม์ ที่หมายจะดันลูกสาวของตนขึ้นครองบัลลังก์ สองราชบุตรเขยจึงจับมือกันก่อตั้งสันนิบาตลิพชตัทเพื่อโค่นล้มอักษะลิชเทินราเดอ-ไรน์ฮาร์ด ผู้กุมอำนาจที่แท้จริงเหนือยุวจักรพรรดิ

ความขัดแย้งที่ร้อนแรงขึ้นและทำท่าจะบานปลายเป็นสงครามกลางเมือง ทำให้โอเบอร์ชไตน์วางแผนส่งสปายเข้าไปยังเสรีพันธมิตรผ่านการแลกเปลี่ยนเชลยสงคราม มีเป้าหมายยุแยงให้เกิดการรัฐประหารในเสรีพันธมิตรดาวเคราะห์ เพื่อป้องกันไม่ให้อีกฝ่ายเข้าโจมตีจักรวรรดิในช่วงนี้ สปายคนที่ว่าคือพลตรีอาเธอร์ ลินช์ เชลยชาวเสรีพันธมิตร

เมษายน ปีอวกาศที่ 797 สงครามกลางเมืองเปิดฉากขึ้นอย่างเป็นทางการ พวกขุนนางนำกำลังทหารไปกบดานที่ปราการไกแอสบวร์ค ไรน์ฮาร์ดเรียกกองทัพสันนิบาตว่า "กองทัพขุนโจร" แล้วจัดทัพออกปราบปราม ในการนี้ได้แต่งตั้งพลโทม็อลท์เป็นผู้บัญชาการกองรักษาการณ์ดาวหลวงโอดิน ซึ่งประกอบด้วยทหารเพียงสามหมื่นนาย ตลอดช่วงเวลาสงครามกลางเมือง เสนาธิการกองเรืออวกาศ-โอเบอร์ชไตน์ทำหน้าที่ผู้ช่วยของไรน์ฮาร์ดบนเรือธง *บรึนฮิลด์*

หลังกองทัพไรน์ฮาร์ดยึดปราการเร็นเทินแบร์ค โอเบอร์ชไตน์ปล่อยตัวพลเอกอาวุโสออฟเลสเซอร์กลับไปยังปราการไกแอสบวร์ค โดยคาดวางดยุกแห่งเบราน์ชไวค์จะต้องสงสัยและประหารออฟเลสเซอร์แน่นอน ซึ่งก็เป็นจริงดั่งที่เขาคาด และการประหารออฟเลสเซอร์ยิ่งบั่นทอนความไว้เนื้อเชื่อใจของพวกขุนนาง ไรน์ฮาร์ดแต่งตั้งพลโทดิคเคอร์เป็นผู้บัญชาการฐานเร็นเทินแบร์ค

เมื่อไรน์ฮาร์ดได้รับข่าวกรองว่าดยุกแห่งเบราน์ชไวค์กำลังจะยิงอาวุธนิวเคลียร์ใส่ดาวเคราะห์เว็สเทอร์ลันท์ที่ก่อกำเริบ ไรน์ฮาร์ดตั้งใจจะนำทัพไปขัดขวางแต่ถูกโอเบอร์ชไตน์คัดค้าน โอเบอร์ชไตน์แนะนำให้ปล่อยแผนการของเบรานชไวค์ดำเนินต่อไป เพื่อฉายภาพความโหดร้ายไปทั่วจักรวรรดิ กลายเป็นความได้เปรียบของฝ่ายไรน์ฮาร์ด โอเบอร์ชไตน์โน้มน้าวว่าสงครามยืดเยื้อไปกว่านี้ จะมีคนตายมากกว่าอยู่ดี ทำให้ไรน์ฮาร์ดยอมทำตามโอเบอร์ชไตน์